Іхтыс — сімвал хрысціян
**І́хтыс** (стар.-грэч.: Ίχθύς — рыба) — знак першых хрысціян, што сімвалізуе Ісуса Хрыста. Гэта акронім, які складаецца з пяці першых літар наступных словаў:

**Ι**ΗΣΟΥΣ — Ісус
**Χ**ΡΙΣΤΟΣ — Хрыстос
**Θ**ΕΟΥ — Божы
**Υ**ΙΟΣ — Сын
**Σ**ΩΤΗΡ — Збавіцель
Рыба пачала выкарыстоўвацца як першы сімвал хрысціянства на два стагоддзі раней за крыж і ўжываецца да нашага часу.

Гісторыя
--------

«З'яўленне Хрыстовае вучням». Дуча ды Буанінсенья, 1308—1311
Падчас пераследу першых хрысціян немагчыма было карыстацца выявамі Хрыста, таму паўсталі разнастайныя сімвалічныя коды. Выявы акроніма ΙΧΘΥΣ або стылізаванае пад яго рыбы з'яўляюцца ў рымскіх катакомбах у II стагоддзі. Рыба згадваецца таксама ў творы Генрыка Сянкевіча «Quo vadis» пра хрысціян тагачаснага перыяду.

Сімвал мае падвойнае тлумачэнне. Па першае, ён звязаны з вадой, дзе пражываюць рыбы, і такім чынам азначае хрышчэнне. Па-другое, мае дачыненне і да еўхарыстыі, аднаго з хрысціянскіх таінстваў. Да IX стагоддзя рыба прысутнічала на ўсіх выявах Апошняй вячэры побач з хлебам і чашай.

У Бібліі
--------

Месцы Новага Запавету, дзе згадваецца рыба або рыбацтва:

* І сказаў ім Ісус: ідзеце за Мною, і я зраблю вас ***лаўцамі*** людзей (Мк. 1:17).
* бо як Ёна быў у чэраве ў ***кіта*** тры дні і тры ночы, так і Сын Чалавечы будзе ў сэрцы зямлі тры дні і тры ночы (Мц. 12:40).
* Яны ж кажуць Яму: у нас тут толькі пяць хлябоў і дзьве ***рыбіны*** (Мц. 14:17).
* Зрабіўшы гэта, яны злавілі вялікае мноства ***рыбы***, і нават мярэжа ў іх рвалася (Лк. 5:6).
* Яны падалі Яму частку печанай ***рыбы*** і сотавага мёду (Лк. 24:42).
* А Ён сказаў ім: закіньце нерат па правы бок лодкі, і зловіце. Яны закінулі, і ўжо не маглі выцягнуць нерат ад мноства ***рыбы*** (Ян. 21:6).
* Ня ўсякая плоць, але інакшая плоць у людзей, інакшая плоць у жывёлін, інакшая ў ***рыб***, інакшая ў птушак (I Кар. 15:39).

Сучаснасць
----------

«Дарвінава рыба»
Пад канец XX стагоддзя іхтыс зноў стаў папулярным сімвалам не толькі між пратэстантаў розных краін і коптаў, але ўсё часцей і ў каталікоў. Такую наклейку можна часта пабачыць на легкавіках. Супернікі крэацыянізму сталі парадаваць гэты знак, налепваючы на ўласныя машыны знак рыбы са словамі «Дарвін» і ножкамі, «Лятаючы макаронны монстр» або «Ктулху».

У амерыканскім Уілмары (Кентукі) ладзіцца штогадовы фестываль пад назвай Іхтус (па-англійску: Ichthus Music Festival).

У Вялікабрытаніі дзейнічае неахарызматычны царкоўны рух «Хрысціянскае брацтва Іхтус» (па-англійску: Ichthus Christian Fellowship).

Цікавосткі
----------

Існуе дыстрыбутыў аперацыйнай сістэмы Лінукс пад назвай Ichthux, пабудаваны на хрысціянскіх каштоўнасцях.

Гл. таксама
-----------

* Альфа і Амега
* Хрызма

Зноскі
------

1. 1 2  *B.A. Robinson.*. Архіўная копія (англ.)(недаступная спасылка).  Religious Tolerance.org. Архівавана з першакрыніцы 6 студзеня 2012. Праверана 26 снежня 2013.

Літаратура
----------

* *Franz Joseph Dölger.* ICHTHYS Nachdruck/Reprint in 6 Bänden (Band 5 in 2 Bänden) Oberhausen/Duisburg 1999-2000. — Deutschland: Peter W. Metzler Verlag, Buch- und Medienversand Peter Metzler. — (Archäologie, Patristik, Christentum, Religionen und Kulturen der Antike).

Спасылкі
--------

* Лагатып Вікісховішча На Вікісховішчы ёсць медыяфайлы па тэме Іхтыс